Արթուր (գետ, Թասմանիա)

Արթուր (), գետ Թասմանիայի (Ավստրալիա) հյուսիսարևմտյան մասում։ Գետի ընդհանուր երկարությունը կազմում է 189 կմ։ Սաուտ-Էսք (252 կմ) և Դերվենտ (215 կմ) գետերից հետո Թասմանիայի երրորդ ամենաերկար գետն է։ Այն փոքր-ինչ երկար է Թասմանիայի չորրորդ՝ Գորդոն (186 կմ) և հինգերորդ՝ Հյուոն (169 կմ) գետերից։

Արթուր գետի՝ Հնդկական օվկիանոս թափվելու վայրի մոտ կա նույնանուն փոքր գյուղ, որի բնակչությունը, ըստ 2006 թվականի մարդահամարի արդյունքների, կազմել է 121 մարդ։ 1823-1837 թվականներին գյուղը և գետը կոչվել են Վան Դեմեն (այժմ՝ Թասմանիայի) նահանգի լեյտենանտ-նահանգապետ Ջորջ Արթուրի պատվին։

Աշխարհագրական դիրք 
Արթուր գետի ակունքը գտնվում է Թասմանիայի հյուսիս-արևմուտքում՝ Ուորաթա գյուղից 10 կմ հարավ-արևմուտք, B23 Waratah Road ավտոմոբիլային ճանապարհից քիչ հարավ։

Արթուր գետն ակունքի մոտ հոսում է նաև դեպի հյուսիս, ապա թեքվում դեպի արևմուտք։ Գրեթե ամբողջ ընթացքում գետը հոսում է Թասմանիայի հյուսիսարևմտյան հատվածի անմարդաբնակ վայրերով։ Արթուր գետն ունի բազմաթիվ վտակներ, որոնցից են Ֆրանկլենդը (Frankland River), Ռեպիդը (Rapid River), Հելլիերը (Hellyer River) և այլն։ Գետի ավազանի տարածքը կազմում է 2492 կմ²։

Ըստ պաշտոնական ձևակերպման՝ գետի գետաբերանը գտնվում է Մեծ Ավստրալիական ծոցի գոտում, սակայն Թասմանիայի քարտեզների վրա այն սովորաբար չի հիշատակվում։ Արթուր Ռիվեր գյուղը, որի մոտ գետը թափվում է Հնդկական օվկիանոս, վարչականորեն պատկանում է Սիրքյուրար Հեդ տեղական կառավարման շրջանին։

Արթուր գետի գետաբերանի մոտ, որը գտնվում է Թասմանիայի հյուսիսարևմտյան ափին, տեղադրված է մի հուշարձան, որի վրա գրված է «The Edge of the World. North West Coast Tasmania» («Աշխարհի եզրագիծը, Թասմանիայի հյուսիսարևմտյան ափ»), ինչպես նաև Բրայան Ինդերի բանաստեղծությունը։

1982 թվականին Արթուր գետից հարավ ձևավորվել է Արթուր-Պայմեն արգելոցը, որը հարում է Հնդկական օվկիանոսի ափին։ Նրա հյուսիսային սահմանն անցնում է Արթուր գետի կողքով, հարավային սահմանը՝ Պայման գետի երկայնքով, արևելքում այն հասնում է մինչև Ֆրանկլենդ (Արթուրի վտակ) և Դոնալդսոն (Պայմենի վտակ) գետերը։

Տես նաև 
 Թասմանիա

Ծանոթագրություններ 

Ավստրալիայի գետեր